作者:白居易
標題:三月三日祓禊洛濱
內容:三月草萋萋，黃鶯歇又啼。柳橋晴有絮，沙路潤無泥。禊事修初半，遊人到欲齊。金鈿耀桃李，絲管駭鳧鷖。轉岸回船尾，臨流簇馬蹄。鬧翻揚子渡，蹋破魏王堤。妓接謝公宴，詩陪荀令題。舟同李膺泛，醴為穆生攜。水引春心蕩，花牽醉眼迷。塵街從鼓動，煙樹任鴉棲。舞急紅腰軟，歌遲翠黛低。夜歸何用燭，新月鳳樓西。